Predlog

ZAKON O IZMJENAMA I DOPUNAMA ZAKONA O TUMAČIMA

Član 1
	U Zakonu o tumačima („Službeni list CG“, br.52/16 i 141/25) u članu 2 poslije stava 3 dodaje se novi stav koji glasi:
„Prevođenje se može vršiti i posredno, preko trećeg jezika, odnosno relejnom tehnikom.“

Član 2
U članu 6 stav 1 alineja 2 riječi: „i poslovnu“ brišu se.
Alineja 4 mijenja se i glasi:
„protiv kojeg se ne vodi krivični postupak za krivično djelo za koje se gonjenje preduzima po službenoj dužnosti, a koje bi ga činilo nedostojnim za vršenje poslova tumača;“

Član 3
U članu 7 stav 2 riječi: „u jednom od štampanih medija u Crnoj Gori i“ brišu se.

Član 4
U članu 8 stav 2 alineja 3 riječi: „i poslovnoj“ brišu se.
U alineji 6 riječi: „i preporuke o prevodilačkom iskustvu“ brišu se 

Član 5
U članu 9 stav 7 mijenja se i glasi:
„Predsjedniku, članovima, njihovim zamjenicima i sekretaru komisije iz stava 2 ovog člana pripada naknada za rad u komisiji, u visini od 35% prosječne bruto zarade u Crnoj Gori za prethodnu godinu, prema podacima organa uprave nadležnog za poslove statistike.“

Član 6
U članu 10 stav 9 mijenja se i glasi:
„Visina troškova polaganja ispita za tumača iznosi 30% prosječne bruto zarade u Crnoj Gori za prethodnu godinu, prema podacima organa uprave nadležnog za poslove statistike.“
Poslije stava 9 dodaje se novi stav koji glasi:
„Način i program polaganja ispita za tumače propisuje Ministarstvo.“

Član 7
U članu 14 stav 3 riječi: „i poslovnoj“ brišu se.

Član 8
U članu 15 stav 2 poslije riječi: „ako se“ dodaje se riječ „neopravdano“.



Član 9
U članu 17 poslije stava 2 dodaje se novi stav koji glasi:
„Izuzetno od stava 2 ovog člana, tumač je dužan da na zahtjev suda, državnog tužilaštva ili drugog organa koji vodi postupak dostavi pisani prevod iz stava 2 ovog člana i u elektronskoj formi, u cilju provjere broja slovnih znakova.“
Dosadašnji st. 3 i 4 postaju st. 4 i 5.

Član 10
U članu 18  u stavu 1 riječi: „i štambiljom” brišu se.
Poslije stava 3 dodaje se novi stav koji glasi:
„Tumač ne odgovara za sadržaj, istinitost, zakonitost niti autentičnost javne isprave koja mu je data na prevođenje.“  

Član 11
Član 20 mijenja se i glasi:
„Izjava o ovjeri prevoda
Član 20
Tumač ispod prevedenog teksta daje izjavu o ovjeri prevoda kojom potvrđuje vjernost i potpunost prevoda u odnosu na dostavljeni original ili ovjerenu kopiju isprave.
Izjava o ovjeri prevoda sastavni je dio prevoda i glasi:
“TUMAČ

________________
Ime i prezime

za _________________________ jezik, postavljen u Crnoj Gori rješenjem ministra pravde broj: ________ od ________, na vrijeme od pet godina, potvrđuje da je ovaj prevod vjeran originalu.

Troškovi prevoda iznose ________ €.” 
Kada se prevod sačinjava u elektronskom obliku, izjava iz stava 2 ovog člana unosi se u elektronski dokument kao njegov sastavni dio, a cjelokupan dokument potpisuje se kvalifikovanim elektronskim potpisom ili kvalifikovanim elektronskim pečatom, u skladu sa zakonom kojim se uređuje elektronska identifikacija i elektronski potpis.“
Izjavu iz stava 2 ovog člana tumač je obavezan dati i na jeziku za koji je postavljen.

Član 12
Član 21 mijenja se i glasi:

„Deponovanje otiska pečata i potpisa
Član 21
Otisak pečata i svojeručni potpis tumač deponuje kod Ministarstva, prilikom davanja svečane izjave.“




Član 13
U članu 22 stav 2 riječi: „štambilja i“  brišu se.
Poslije stava 2 dodaje se novi stav koji glasi:
„U slučaju prevoda koji je potpisan elektronskim potpisom ili elektronskim pečatom ovjera iz st. 1 i 2 ovog člana se ne primjenjuje.“


Član 14
U članu 23 stav 1 tačka 6 mijenja se i glasi:
„6) datum dostavljanja pismena i prevoda naručiocu prevoda;“.


Član 15
Član 24 mijenja se i glasi:
„Nagrada za prevođenje pisanog teksta
Član 24
Za prevod pisanog teksta tumaču pripada nagrada, koja se obračunava po strani prevoda.
Strana prevoda sadrži 1800 slovnih znakova sa razmakom.
Visina nagrade iznosi, za prevod:
- sa crnogorskog jezika na strani jezik, za svaku stranu prevoda 3,5% prosječne bruto zarade u Crnoj Gori za prethodnu godinu;
- sa stranog jezika na crnogorski jezik, za svaku stranu prevoda 3% prosječne bruto zarade u Crnoj Gori za prethodnu godinu; 
- sa stranog jezika na drugi strani jezik, za svaku stranu prevoda 4% prosječne bruto zarade u Crnoj Gori za prethodnu godinu.
Ako pisani prevod sadrži manji broj slovnih znakova od broja propisanog za jednu stranu prevoda, tumaču pripada nagrada za jednu stranu prevoda.
Za pisani prevod koji sadrži veći broj znakova od jedne strane prevoda, nagrada se obračunava srazmjerno broju prevedenih slovnih znakova.
Prevod pisanog teksta dostavlja se u jednom primjerku, a za svaki naredni primjerak tumaču pripada naknada u visini od 10% ukupne cijene prevoda.
Osnovna nagrada za prevod može se uvećati u sljedećim slučajevima:
- za prevod ručno pisanog teksta uvećanje od 30% od ukupne cijene prevoda;
- za hitne prevode koji se, po nalogu organa pred kojim se vodi postupak ili drugog naručioca, moraju izvršiti u roku kraćem od 48 sati uvećanje od 50% od ukupne nagrade za prevod;
- za prevode koji se vrše u dane državnih praznika, a hitne su prirode  uvećanje od 30% od ukupne ciijene prevoda. 
Prosječna bruto zarada u Crnoj Gori za prethodnu godinu utvrđuje se prema podacima organa uprave nadležnog za poslove statistike.









Član 16
Član 25 mijenja se i glasi:
„Nagrada i naknade za usmeno prevođenje
Član 25
Za svaki započeti sat usmenog prevođenja - konsekutivnog odnosno simultanog prevođenja, tumaču pripada nagrada u iznosu od 9% prosječne bruto zarade u Crnoj Gori za prethodnu godinu. 
Za simultano tumačenje, koje se radi u zvučno izolovanim kabinama uz adekvatnu opremu koja uključuje mikrofone i slušalice, uvijek se angažuju dva tumača, kao i za konsekutivno tumačenje koje u kontinuitetu traje duže od tri sata.
Istovremeno prevođenje šapatom ne koristiti se za tumačenje u sudskim i upravnim postupcima.
Za usmeno prevođenje koje se, po nalogu organa koji vodi postupak ili drugog naručioca, obavlja po hitnom postupku, u  dane državnih praznika ili u dane koji su zakonom određeni kao neradni dani, nagrada se uvećava za 50% od osnovne nagrade za svaki od navedenih osnova. 
Tumač ima pravo na naknadu putnih troškova i drugih izdataka i naknadu izgubljene zarade u skladu sa propisom o naknadi troškova u sudskim postupcima.
Nagrada i naknade tumaču za znakovni (gestovni) jezik određuju se u skladu sa st. 1, 2 i 3 ovog člana.


Član 17
Ovaj zakon stupa na snagu osmog dana od dana objavljivanja u „Službenom listu Crne Gore“. 

























O B R A Z L O Ž E N J E


I. USTAVNI OSNOV ZA DONOŠENJE ZAKONA 

Ustavni osnov za donošenje Zakona o dopuni Zakona o tumačima sadržan je u članu 16 stav 1 tačka 5 Ustava Crne Gore, kojim je propisano da se zakonom, u skladu sa Ustavom uređuju druga pitanja od interesa za Crnu Goru.

II. RAZLOZI ZA DONOŠENJE ZAKONA 

Zakon o tumačima ("Službeni list Crne Gore", br. 52/16 i 141/25) u primjeni je od 2016. godine. Tokom njegove primjene uočena su određena normativna i praktična pitanja koja otežavaju efikasno obavljanje poslova tumača, stvaraju pravnu nesigurnost u pojedinim situacijama i ne prate razvoj pravnog sistema, digitalizaciju javne uprave i savremene potrebe pravosuđa.
Predloženim izmjenama i dopunama Zakona nastoji se unaprijediti normativni okvir kojim se uređuje rad tumača kroz preciznije definisanje pojedinih prava i obaveza tumača, uvođenje rješenja koja omogućavaju elektronsko poslovanje, otklanjanje pravnih praznina u pogledu odgovornosti tumača, unapređenje sistema obračuna nagrade i naknade za rad, kao i usklađivanje pojedinih zakonskih odredaba sa važećim pravnim poretkom Crne Gore i potrebama savremenog pravosuđa.

III. USAGLAŠENOST SA PRAVNOM TEKOVINOM EVROPSKE UNIJE I POTVRĐENIM MEĐUNARODNIM KONVENCIJAMA

	Ne postoje propisi Evropske unije sa kojima treba izvršiti usaglašavanje ovog zakona. 
 
  IV. OBJAŠNJENJE OSNOVNIH PRAVNIH INSTITUTA

Predloženim izmjenama i dopunama zakona postižu se sljedeći ciljevi:
•	unapređenje pravne sigurnosti kroz preciznije definisanje prava, obaveza i odgovornosti tumača, kao i otklanjanje pravnih praznina u primjeni Zakona; 
•	usklađivanje Zakona sa savremenim pravnim okvirom i potrebama digitalnog poslovanja, posebno u dijelu koji se odnosi na elektronsku identifikaciju, kvalifikovani elektronski potpis i kvalifikovani elektronski pečat; 
•	stvaranje normativnih uslova za elektronsku ovjeru prevoda i elektronsko poslovanje, čime se omogućava puna primjena digitalizacije u oblasti ovjerenih prevoda i elektronske razmjene dokumenata; 
•	omogućavanje primjene relejnog prevođenja u slučajevima kada nije moguće obezbijediti direktno prevođenje između dva jezika, čime se obezbjeđuje kontinuitet sudskih, tužilačkih, upravnih, policijskih i drugih postupaka; 
•	unapređenje sistema obračuna nagrade i naknade za rad tumača kroz uvođenje transparentne formule za godišnje usklađivanje kao objektivnog mehanizma godišnjeg usklađivanja sa prosječnom bruto zaradom u Crnoj Gori, čime se obezbjeđuje održivost profesije, izbjegava potreba za čestim izmjenama Zakona i obezbjeđuje predvidiviji sistem nagrađivanja; 
•	preciznije uređivanje pitanja hitnih angažovanja, rada u posebnim uslovima, dodatnih ovjerenih primjeraka prevoda i rokova za isplatu nagrade, radi ujednačavanja prakse i veće pravne izvjesnosti svih učesnika u postupku; 
•	stvaranje transparentnijeg i održivijeg sistema nagrađivanja kojim se smanjuje prostor za neujednačenu primjenu cijena, nelojalnu konkurenciju i sivu ekonomiju, uz jačanje fiskalne discipline i urednije izvršavanje poreskih obaveza; 
•	očuvanje održivosti profesije tumača i obezbjeđivanje dovoljnog broja kvalifikovanih tumača, posebno za jezike za koje postoji ograničen broj imenovanih tumača; 
•	unapređenje efikasnosti rada sudova, državnih tužilaštava, policije, organa uprave, notara i drugih institucija koje u svom radu koriste usluge tumača, čime se smanjuje rizik od odlaganja procesnih radnji i produženja trajanja postupaka što iziskuje dodatne troškove; 
•	unapređenje zaštite procesnih prava građana, stranih državljana i privrednih subjekata kojima je za ostvarivanje njihovih prava pred nadležnim organima neophodno usmeno ili pisano tumačenje; 
•	unapređenje međunarodne pravne saradnje, pravne sigurnosti i prekogranične administrativne i pravosudne saradnje, imajući u vidu da ovjereni prevodi predstavljaju neophodan element u sprovođenju međunarodne pravne pomoći i ostvarivanju prava građana i privrednih subjekata.

Predloženim izmjenama uspostavlja se savremeniji, transparentniji i održiviji sistem rada tumača koji odgovara savremenim ekonomskim, tehnološkim i pravnim okolnostima, uz očuvanje kvaliteta usluga koje predstavljaju jedan od ključnih preduslova za efikasno funkcionisanje pravosuđa, ostvarivanje prava građana i pravnih lica, kao i jačanje povjerenja u pravni sistem.	 

V.  PROCJENA FINANSIJSKIH SREDSTAVA ZA SPROVOĐENJE ZAKONA

Za sprovođenje ovog zakona potrebno je obezbjediti dodatna sredstva u Budžetu Crne Gore.





	


